[{"text_idx": "#000000", "text": "Papur Pobl Caerdydd a'r Fro"}, {"text_idx": "#000001", "text": "Mae athro, awdur ac actor a symudodd i Fro Morgannwg wedi ei ysbrydoli gymaint gan hanes Iolo Morganwg, ysgrifennodd nofel amdano."}, {"text_idx": "#000002", "text": "Symudodd Gareth Thomas i Fro Morgannwg chwe blynedd yn o\u0302l wedi gyrfa yn Lloegr fel actor, athro a chyfarwyddwyr. Prynodd ei wraig ag ef hen dy\u0302 ym mhentref hanesyddol Sant Hilari, milltir a hanner tu allan i\u2019r Bontfaen a llai na milltir o ble cynhaliwyd yr orsedd gyntaf yng Nghymru gan Iolo Morganwg."}, {"text_idx": "#000003", "text": "Roedd Gareth yn ymwybodol o Iolo Morganwg ond heb wybod yn iawn ei stori na\u2019i arwyddoca\u0302d. Cafodd ei ddychymyg ei danio gan y sylw a gafodd yr \u2018Hen Iolo\u2019 yn Eisteddfod Llandw\u0302 a dechreuodd ymweld a\u0302 lleoliadau yn y Fro sydd yn gysylltiedig a\u0302\u2019r bardd megis ei gofeb yn Nhrefflemin, y Piler Samson yn Llanilltud Fawr, tafarn The Bear yn y Bontfaen lle perfformiodd ei farddonaieth, ac Eglwys Santes Fair ble priododd ef a Peggy. Mae enghreifftiau o\u2019i waith fel saer maen i\u2019w gweld ledled y Sir hefyd."}, {"text_idx": "#000004", "text": "\u2018Y mwyaf y dysgais amdano, y mwyaf ro\u2019n i\u2019n rhyfeddu at ei stori,\u2019 meddai Gareth Thomas. \u2018Dyma stori sydd yn mynnu cael ei hadrodd.\u2019"}, {"text_idx": "#000005", "text": "Ond profodd stori Iolo yn destun enigma i\u2019r awdur. Roedd hollt barn ymhlith ei ffrindiau, gyda rhai yn edmygu Iolo fel arwr a ffurfiodd hunaniaeth Gymreig ond eraill yn ei ddifri\u0308o fel twyllwr a chastiwr. Wedi darllen gwaith Gwyneth Lewis, Geraint Jenkins a Mary-Ann Constantine daeth Gareth i\u2019r casgliad mai nid dim ond stori oedd yma ond neges gydag arwyddoca\u0302d cyfoes i\u2019r genedl Gymreig."}, {"text_idx": "#000007", "text": "Dyma nofel hanesyddol yn dilyn o\u0302l troed Iolo Morganwg. Wedi ei gosod ar ddiwedd yr 18fed ganrif, dilynwn Iolo fel dyn ifanc gyda doniau aruthrol ac egni di-ben-draw sy\u2019n feddw ar eiriau, yn llawn dicter dros anghyfiawnder ac yn ymrwymedig i\u2019r achos dros drawsnewid Ewrop."}, {"text_idx": "#000008", "text": "\u2018Mae stori Iolo yn llawn pob elfen sydd ei angen mewn nofel hanesyddol \u2013 antur, dirgelwch, cariad, gwrthryfel, trais, cyffuriau, angerdd, ysbiwyr a brad.\u2019 meddai Gareth."}, {"text_idx": "#000009", "text": "Mae\u2019r nofel yn symud o\u2019r Bontfaen i ystafelloedd cyfarch bonheddig Mayfair, o seremoni\u0308au Gorseddol ar lethrau anghysbell i \u2018fordello\u2019s moethus Covent Garden, ac o\u2019i fwthyn yn Nhrefflemin i wrandawiad o flaen y Cyfrin Gyngor yn Stryd Downing."}, {"text_idx": "#000010", "text": "\u2018Dyma ddyn oedd yn ysbrydoli cyfeillgarwch ond eto yn troi ffrindiau\u2019n elynion. Dyma ddyn aruthrol o ddawnus ond a fethodd ennill bywoliaeth ddigonol mewn unrhyw faes.\u2019 meddai Gareth, \u2018Tybed oedd Iolo yn ymwybodol o dwyllo \u2013 neu oedd gweledigaeth fawr yn ei arwain?\u2019"}, {"text_idx": "#000011", "text": "Mae\u2019r nofel eisoes wedi derbyn clod gyda\u2019r athro a\u2019r awdur Dr Mary-Ann Constantine yn ei chanmol fel \u2018nofel gyfareddol am berson hynod o ddiddorol.\u2019"}, {"text_idx": "#000013", "text": "\u2018Mae\u2019r lleoliad lansio yn gwbl briodol\u2019 ychwanegodd Gareth, \u2018Yn nhafarn The Bear yn y Bontfaen y perfformiodd Iolo Morganwg ei farddoniaeth enllibus ac yno y bu\u2019n siarad yn angerddol mewn cyfarfodydd gwleidyddol. Felly does dim lle mwy addas yng Nghymru i lansio\u2019r nofel!\u2019"}]